钦定古今图书集成/历象汇编/庶征典/第014卷 > 《弭灾祛疾疏》锺羽正
## 钦定古今图书集成/历象汇编/庶征典/第014卷 > 《弭灾祛疾疏》锺羽正

臣闻天事恒象，变不虚生。窃见近日灾变，盖至甚矣。
阴霾冥晦，亢旱骄阳，星陨大光，否塞昏瞀，天心仁爱，
岂其无因而有此警？陛下方以眩晕动火，朝讲久虚，
虽圣谕谆谆，系心民瘼，然不闻出次当扆与三公九
卿面相儆戒，商确斡旋调燮之方。天道神明，固不可
以虚辞动也。日者在廷诸臣，竭诚进陈，陛下一切留”
中，人心眩惑，不知皇上有概于中耶？抑妄其言为不
足采耶？夫使群臣言而尽妄，不宜妄者之盈朝也。使
其不妄，而弭灾祛疾，忠猷谠论皆在陈说中，陛下何
忍置之乎？陛下一听臣言，臣窃谓弭灾祛疾，原无二
道，勤政即所以保身，制情即所以养心。身心理而天
意民生皆可转移，机相因也。请言《保身。臣敢以水喻。
夫水也，出山泉则清，达涧沚则清，激流波赴大壑则
益清。假令填阏下流，则尘浊聚沫，不能清矣。人身之
血脉，何以异此？是以人君晨朝听政，清昼咨询，凡以
鼓舞心神，节宣元气，勿使有所壅闭湫底，爽其常度。
乃至日昃宵衣，而君体益康，寿源淳固，未闻以勤政
而致疾者也。今陛下“居重宫之中，享温肥之奉，偃仰
逸豫，恬愉而不出。久之则血脉淟浊，嘘唏烦酲，饮食
之滓液滞而不融，痰饮注于下，清气遏于上，虽欲无
疾，不可得已。诸臣陈说，殆无虚日，而皇上一切不报，
则犹未知圣意所存。是以怀款款者，皆思一效其愚。
皇上何不翻然一旦听纳其言，数临朝讲，尽发留中
之疏，使人欣慰、恍如披云雾、睹青天。传之四方、书之
史册、为万世谈颂美盛、不胜企望之至。